CELEX: 62020TN0610
Language: bg
Date: 2020-10-02 00:00:00
Title: Дело T-610/20: Иск, подаден на 2 октомври 2020 г. — Egis Bâtiments International и InCA/Парламент

16.11.2020   
            
            
               BG
            
            
               Официален вестник на Европейския съюз
            
            
               C 390/45
            
         
      Иск, подаден на 2 октомври 2020 г. — Egis Bâtiments International и InCA/Парламент
      (Дело T-610/20)
      (2020/C 390/63)
      Език на производството: френски
      
         Страни
      
      
         Ищци: Egis Bâtiments International (Монтрьой, Франция) и InCA — Ingénieurs Conseils Associés Sàrl (Нидъранвен, Люксембург) (представители: A. Rodesch и R. Jazbinsek, avocats)
      
         Ответник: Европейски парламент
      
         Искания
      
      Ищците молят Общия съд:
      
                  —
               
               
                  да обяви настоящия иск за допустим,
               
            
                  —
               
               
                  да уважи съдържащите се в него три основания по същество,
               
            
                  —
               
               
                  в резултат на това да постанови, че Европейският парламент не е имал право да направи следните изявления в пресата, които са могли да бъдат публикувани, без да наруши член 8 от споразумението за спогодба от 9 април 2019 г., подписано между страните, или без да наруши задължението си за добросъвестно изпълнение на договореното:
               
            [поверително] (1)
      
      
                  —
               
               
                  да постанови, че изявленията, възпроизведени в публикуваните в пресата статии, нарушават клаузата за поверителност съгласно член 8 от споразумението за спогодба от 9 април 2019 г., подписано между страните, или да постанови, че изявленията в пресата нарушават добросъвестното изпълнение на посоченото споразумение за спогодба на основание член 1134 от гражданския кодекс на Люксембург,
               
            
                  —
               
               
                  в резултат на това да осъди основно Европейския съюз, представляван от Европейския парламент, да заплати сумата от 100 000 EUR, съответстваща на фиксирано договорно обезщетение, или при условията на евентуалност, сума, която да се определи ex aequo et bono, представляваща поправяне на вредите, претърпени след осъдените публикации, и по-специално накърняването на правото на образ на двете дружества ищци, като сумата бъде солидарно заплатена на акционерното дружество EGIS Bâtiment International SAS и на дружеството с ограничена отговорност INCA Ingénieurs Conseils Associas SARL, тъй като двамата ищци действат като временни съдружници в дружеството EGIS Bâtiment International — Inca Ingénieurs Conseils Associés, представлявано от двамата ищци, ведно с договорните лихви, или законните лихви, в сила от 27 юни 2019 г. — дата на публикуването на статиите, или в сила от 16 юли 2019 г. — дата на първата покана за доброволно изпълнение, или от подаването на настоящия иск,
               
            
                  —
               
               
                  поради отказа на Европейския парламент да признае грешката си, ищците са били принудени да заведат съдебен иск и да бъдат представлявани от адвокат,
               
            
                  —
               
               
                  с оглед на действащата съдебна практика в Люксембург правните субекти имат право да им бъдат възстановени разходите за адвокат въз основа на правото на пълно обезщетяване на претърпените вреди,
               
            
                  —
               
               
                  както Апелативният съд в Люксембург е приел, че има „неподлежащ на контрол правен принцип, според който вредата в резултат на нарушение, каквото и да е то, подлежи на обезщетяване от извършителя на нарушението, като обезщетението трябва да е пълно. Разходите за защита обаче очевидно представляват подлежащи на обезщетяване вреди, като обезщетението на пострадалото лице няма да е пълно, ако то бъде лишено от тези разходи за защита или ако за защитата на правото си правният субект е претърпял разходи. Правото на пълно обезщетение на вредите обосновава повтаряемостта на разходите за защита, сред които са адвокатските хонорари“ (Апелативен съд, 4 януари 2012 г., абзац 35, стр. 848),
               
            
                  —
               
               
                  Касационният съд в Люксембург, от друга страна, е установил в решението си от 9 февруари 2012 г. принципа за кумулиране на обезщетението от производство, завадено на основание отговорност без вина, и за пълно възстановяване на адвокатските хонорари на основание на обезщетение за загуби и пропуснати ползи в резултат на вина (Касационен съд, 9 февруари 2012 г., № 5/12 J.T.L. 2012 г., стр. 54),
               
            
                  —
               
               
                  ето защо на основание на пълното обезщетяване на вредите, да осъди Европейския съюз да заплати сумата от 5 000 EUR за адвокатските разходи на дружеството EGIS Bâtiment International — Inca Ingénieurs Conseils Associés, съставено от двамата ищци, ведно с договорените лихви, или законните лихви, в сила от 27 юни 2019 г. — дата на публикуването на статиите, или в сила от 16 юли 2019 г. — дата на първата покана за доброволно изпълнение, или от подаването на настоящия иск,
               
            
                  —
               
               
                  да не се произнася по други дължими права на ищците, по основания и искове, заведени от тях,
               
            
                  —
               
               
                  да осъди ответника да заплати всички съдебни разноски, възникнали в хода на настоящото производство, на основание член 134, параграф 1 от Процедурния правилник.
               
            
         Основания и основни доводи
      
      В подкрепа на иска ищците изтъкват три основания.
      
                  1.
               
               
                  Първо основание: прилагане на член 8 от споразумението за спогодба от 9 април 2019 г. във връзка с член 2044 от гражданския кодекс на Люксембург, тъй като Европейският парламент е направил изявления в пресата, които нарушават принципа на конфиденциалност, договорен между страните в споразумението за спогодба относно прекратяването на договора, който ги е обвързвал.
               
            
                  2.
               
               
                  Второ основание: прилагане на споразумението за спогодба от 9 април 2019 г. във връзка с член 1134 от гражданския кодекс на Люксембург, доколкото изявленията на Парламента в пресата са нарушили задължението за добросъвестност, присъщо на всяко изпълнение на договор. Парламентът изопачава в пресата некомпетентността на ищците да изпълнят задачата си на координатор-ръководител за строителните работи във връзка с тяхното продължаване и приключването на проучванията по проекта за разширяване и модернизиране на сграда Konrad Adenauer (KAD) на Парламента в Люксембург, като ги държи отговорни за извънредни разходи и срокове на строителната площадка на KAD. Според ищците поведението му е виновно, доколкото, от една страна, тези нарушения са били оспорени, а от друга, е било получено обезщетение на основание неоснователно прекратяване на договора.
               
            
                  3.
               
               
                  Трето основание: член 134, параграф 1 от Процедурния правилник, доколкото загубилата делото страна се осъжда да заплати съдебните разноски. Освен това се претендира възстановяването на направените разходи за правна помощ в рамките на правото на пълно обезщетяване на вредите.
               
            
         (1)  Скрити поверителни данни